عمرها تسعطاش...مدوبلة فالباك عامين...فاقت الصباح شعرها واقف شاد الريزو...ضربات سيلفي و لاحتو فالفايسبوك ومعاه جوج حروف G.m..
لحد الآن 589 كومنتار..أغلبها يتمحور حول..لعسل والسكر والفريز  و المشتقات ومختلف أنواع العنب المغربي الأصيل...مع تحذيرات من مفعول العين حق غير عليها مع دخول بعض المتأسلمين بالموعظة و النصح..هذا بخلاف.. تعاليق اجي بريفي..راه صيفط ليك..والما شاء الله الكثيرة والقلوب الحمراء والصّلوات على الأنبياء والمرسلين..

عمرو ستين عام..منهم ثلاثين ف البحث والتدقيق في المجلدات العلمية..كوستيم وشعرو أبيض وجهو تجاعيد مخطوطة....كلس ربعا دسوايع ساهر يتيليشرجي في آخر thèse خدمها حول أساليب التعامل مع مرضى التوحد...خدم عليها سنوات بين المستشفيات ومراكز التأهيل والملتقيات الدّوليّة..لاحها فالفيسبوك كهديّة للشعب الكريم وفي آن واحد بغا يفتح بيها باب النقاش مع المهتمّين بالمجال..
كلس كيتسنى يوماين..حتى نوتيفيكاسيو ما جاتو..في اليوم الثالث سهّل ربّي وشعل دائرة النوتيفيكاسيون برقم 1....فرح و أخيرا فرّج ربّي وها هو عالأقل كاين لي مهتمّ بالموضوع.. ناض حلّ الكومونتير لقا..."بغيتي تكبر الأرداف و المؤخرة join  le lien télégramme "

إنثروا الملح أمام بيوت المغاربة, حتى لا يضربنا سكّان زحل بالعين.....